b'\n_START_ARTICLE_\nAlfred Coronini\n_START_SECTION_\n\xc5\xbdivljenje in delo\n_START_PARAGRAPH_\nGrof Alfred Coronini je pripadal kromber\xc5\xa1ki veji italijanske plemi\xc5\xa1ke rodbine Coroninijev. Spor z gori\xc5\xa1ko mestno upravo ga je pripeljal med Slovence. Deloval je v krogu politi\xc4\x8dnega dru\xc5\xa1tva Sloga, ki ga je vodil Anton Gregor\xc4\x8di\xc4\x8d. Dvakrat je bil izvoljen v dunajski dr\xc5\xbeavni zbor (1891 in 1897). V dr\xc5\xbeavnem zboru je zastopal interese slovenskih gori\xc5\xa1kih posestnikov, slovenskih kme\xc4\x8dkih ob\xc4\x8din in trgov ter deloval v prid slovenskega \xc5\xa1olstva. Dosegel je, da je vlada na Dunaju podprla gradnjo t. i. vipavske \xc5\xbeeleznice (\xc5\xbdelezni\xc5\xa1ka proga Prva\xc4\x8dina - Ajdov\xc5\xa1\xc4\x8dina). Poleg H. Tume in A. Gregor\xc4\x8di\xc4\x8da je bil v zadnjem desetletju 19. stoletja vodilna osebnost v slovenskem politi\xc4\x8dnem \xc5\xbeivljenju na Gori\xc5\xa1kem. Ko je nastal med slovenskimi gori\xc5\xa1kimi poslanci spor (1899) se je umaknil iz politi\xc4\x8dnega \xc5\xbeivljenja.'